Baahlodi 3 | Beibele Inthaneteng | Phetolelo ya Lefase le Lefsa
3 Tše ke ditšhaba+ tšeo Jehofa a di šadišitšego e le gore ka tšona a leke Baisiraele,+ ke gore, bohle bao ba bego ba sa tsebe dintwa tša Kanana;+
2 se e be e le feela gore meloko ya bana ba Isiraele e itwele, e le gore a ba rute go lwa, ke gore, bohle bao ba bego ba se ba ka ba lwa pele:
3 Ditšhaba tše di be di akaretša dikgošana tše hlano+ tša Bafilisita+ le Bakanana+ ka moka gotee le Basidone+ le Bahefe+ bao ba dulago Thabeng ya Libanoni+ go tloga Thabeng ya Baali-herimone+ go fihla matsenong a Hamathi.+
4 Ditšhaba tše di ile tša dirišetšwa go leka Baisiraele+ gore go bonwe ge e ba ba be ba tla kwa ditaelo tša Jehofa tšeo a bego a di laetše botatago bona ka Moshe.+
5 Bana ba Isiraele ba ile ba dula le Bakanana,+ Bahethe, Baamore, Baperetse, Bahefe le Bajebusi.+
6 Ba tšea barwedi ba ditšhaba tšeo ya ba basadi ba bona,+ le gona ba nyadiša barwedi ba bona barwa ba tšona+ gomme ba hlankela medimo ya tšona.+
7 Bana ba Isiraele ba ile ba dira tše mpe mahlong a Jehofa, ba lebala Jehofa Modimo wa bona+ gomme ba yo hlankela Bobaali+ le dikota tše kgethwa.+
8 Ka gona bogale bja Jehofa bja tukela Baisiraele+ gomme a ba gafela*+ diatleng tša Kushani-rishathaimi kgoši ya Mesopotamia;+ bana ba Isiraele ba hlankela Kushani-rishathaimi ka nywaga e seswai.
9 Bana ba Isiraele ba kgopela Jehofa gore a ba thuše.+ Ke moka Jehofa a tsošetša bana ba Isiraele mophološi+ gore a ba phološe, e lego Othiniele+ morwa wa Kenase,+ ngwanabo Kalebe.+
10 Yena a tlelwa ke moya+ wa Jehofa, a ba moahlodi wa go ahlola Isiraele. Ge a etšwa a yo hlabana, Jehofa a gafela Kushani-rishathaimi kgoši ya Siria seatleng sa gagwe moo seatla sa gagwe se ilego sa fenya+ Kushani-rishathaimi.
11 Ka morago ga moo naga yona ya lala ka nywaga e masomenne. Mafelelong Othiniele morwa wa Kenase a hwa.
12 Bana ba Isiraele ba buša ba dira tše mpe mahlong a Jehofa.+ Jehofa a dira gore Egilone kgoši ya Moaba+ a fete Baisiraele ka matla,+ ka gobane ba be ba dira tše mpe mahlong a Jehofa.+
13 Egilone a kgoboketša bana ba Amoni+ le ba Amaleke,+ bona ba yo bolaya Baisiraele gomme ba tšea motse wa mepalema ya ba wa bona.+
14 Bana ba Isiraele ba hlankela Egilone kgoši ya Moaba ka nywaga e lesomeseswai.+
15 Bana ba Isiraele ba kgopela Jehofa gore a ba thuše.+ Ka gona Jehofa a ba tsošetša mophološi, e lego Ehudi+ morwa wa Gera, wa leloko la Benjamini,+ monna wa go diriša letsogo la nngele.+ Ka morago bana ba Isiraele ba romela sebego ka seatla sa gagwe go Egilone kgoši ya Moaba.
16 Ehudi o be a itiretše tšhoša ya magale a mabedi+ gomme e be e lekana le kubiti* ka botelele. A e tlemelela lethekeng ka go le letona ka fase ga seaparo sa gagwe.+
17 A nea Egilone kgoši ya Moaba+ sebego. Egilone yena o be a nonne kudu.
18 Ka morago ga gore a nee Egilone sebego,+ o ile a phatlalatša batho gateetee, bona barwadi ba sebego.
19 Ehudi a goma moo e bego e le moepo wa maswika kua Giligala,+ a re: “Kgoši, ke go swaretše khupamarama.” Kgoši ya re: “Homola hle!” Ge kgoši e re’alo, bohle bao ba bego ba eme kgauswi le yona ba e tlogela ba tšwela ka ntle.+
20 Ehudi a tla go kgoši ge e dutše e nnoši phapošing ya yona e fodilego ya ka godimo. Ehudi a re: “Ke go tlišeditše lentšu le le tšwago go Modimo.” Ge a re’alo, kgoši ya emelela sedulong sa yona sa bogoši.
21 Ke moka Ehudi a iša seatla sa gagwe sa le letshadi lethekeng la gagwe ka go le letona, a ntšha tšhoša gomme a hlaba Egilone mpeng.
22 Theku ya yona ya sobelela gotee le bogale, moo makhura a ilego a khupetša bogale, ka gobane o be a se a ntšha tšhoša mpeng ya gagwe gomme mantle a tšwa.
23 Ehudi a tšwa ka lefasetere, eupša a tswalela mejako ya phapoši ya ka godimo a e notlela.
24 A tšwela ka ntle.+
Bahlanka ba Egilone ba tla ba tlo lebelela gomme ba hwetša mejako ya phapoši ya ka godimo e notletšwe. Ka gona ba re: “O sa ithoma+ ka phapošing ya ka gare e fodilego.”
25 Ba leta go fihla ge ba hlabja ke dihlong, ka ge go be go se na yo a bulago mejako ya phapoši ya ka godimo. Ke moka ba tšea senotlelo ba e bula gomme ba hwetša mong wa bona a wetše fase a hwile!
26 Ge e le Ehudi o ile a tšhaba ge ba sa dutše ba dikadika, a feta moo e bego e le moepo wa maswika+ gomme a tšhabela Seira.
27 Ya re ge a fihla moo a letša naka+ dithabeng tša Efuraime;+ bana ba Isiraele ba theoga le yena ba etšwa dithabeng, yena a ba etile pele.
28 Ke moka a re go bona: “Ntateleng,+ ka gobane Jehofa o gafetše manaba a lena, e lego Bamoaba, diatleng tša lena.”+ Bona ba mo latela ba thopa matšibogo+ a Noka ya Jorodane ao a bego a lebane le Bamoaba, ba se dumelele motho go tshela go ona.
29 Ka nako yeo ba bolaya Bamoaba, banna ba ka bago dikete tše lesome (10 000),+ e lego dinatla ka moka+ le bagale ka moka; gwa se phonyokge le o tee.+
30 Letšatšing leo Moaba ya gafelwa seatleng sa Isiraele; naga yona ya lala ka nywaga e masomeseswai.+
31 Ka morago ga Ehudi gwa latela Shamogara+ morwa wa Anathe, a bolaya banna ba makgolotshela ba Bafilisita+ ka seotledi* sa dikgomo; le yena a phološa Baisiraele.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D3%26wtlocale%3DSE%26srcid=share⊂ject=Bala Beibele Inthaneteng